Αγαπητοί γονείς,

είμαι βέβαιος πως είστε ήδη ενημερωμένοι για την απόφαση επανέναρξης της λειτουργίας των σχολείων από την ερχόμενη Δευτέρα 1 Ιουνίου έως την Παρασκευή 26 Ιουνίου, μετά από μια μακρά περίοδο αναστολής της λειτουργίας τους, λόγω της πανδημίας.

Εμείς, λοιπόν, είμαστε έτοιμοι να υποδεχθούμε τα παιδιά, έστω και για τις λίγες αυτές ημέρες που απομένουν μέχρι την λήξη του διδακτικού έτους. Πιστεύουμε ότι αυτό το χρονικό διάστημα θα είναι πολύ δημιουργικό και όσα παιδιά προσέλθουν θα ωφεληθούν.

Για όσες οικογένειες έχουν λόγους να μην επιθυμούν την επιστροφή των παιδιών τους στο σχολείο (είτε για λόγους υγείας των ίδιων των παιδιών είτε για την προστασία την υγείας προσώπων στο οικογενειακό σας περιβάλλον), έχει προβλεφθεί από το Υπουργείο Παιδείας η κατάθεση σχετικής Υπεύθυνης Δήλωσης από την οικογένεια, την οποία και σας επισυνάπτω. Εάν έχετε δυσκολία στην εκτύπωση και συμπλήρωσή της, μπορούμε να σας την χορηγήσουμε εμείς. Εάν αποφασίσετε να την συμπληρώσετε, θα πρέπει να γνωρίζετε ότι τα παιδιά σας δεν θα μπορούν να έρχονται στο σχολείο και δεν είναι δυνατή η αναίρεσή της. Για τα παιδιά που θα απουσιάζουν δικαιολογημένα δεν θα προσμετρούνται απουσίες.

Την Δευτέρα το πρωί το κουδούνι θα χτυπήσει κανονικά στις 8:15. Η προσευχή θα γίνεται στις τάξεις και όχι στην αυλή. Το κυλικείο δεν θα λειτουργήσει καθόλου. Γι’ αυτό τα παιδιά θα πρέπει να έχουν μαζί τους το φαγητό που χρειάζονται και αρκετό νερό. Καλό είναι να έχουν μαζί τους και καπελάκι για τον ήλιο, για τα διαλείμματα.

Η είσοδος γονέων στο σχολείο απαγορεύεται αυστηρά. Προσοχή να μην συνωστίζεστε στην είσοδο του σχολείου κατά την προσέλευσή σας το πρωί και κυρίως στο σχόλασμα. Τα τμήματα θα σχολούν το ένα μετά το άλλο, ώστε να μην συνωστίζονται πολλά παιδιά στην έξοδο. Παρακαλούμε να έχετε υπομονή, καθώς αναμένετε τα παιδιά σας κατά το σχόλασμα.

Σας αποστέλλουμε οδηγίες του ΕΟΔΥ, τις οποίες παρακαλούμε να μελετήσετε με προσοχή και να συζητήσετε με τα παιδιά σας. Καλό είναι να προετοιμάσετε ψυχολογικά τα παιδιά (ιδίως τα μικρότερα) για τις νέες συνθήκες που θα αντιμετωπίσουν μέσα και έξω από την τάξη. Θα κάθονται μόνα τους στο θρανίο, δεν θα συναντήσουν πολλούς από τους συμμαθητές τους που θα μείνουν στο σπίτι, θα παίζουν κρατώντας αποστάσεις κ.τ.λ. Παρακαλούμε να τα εφοδιάσετε με ατομικές συσκευασίες με υγρά μαντιλάκια για την χρήση της τουαλέτας. Την Δευτέρα θα αφιερωθεί σημαντικός χρόνος για συζήτηση με τα παιδιά, σχετικά με τους κανόνες υγιεινής που θα εφαρμόζονται.

Η εξ αποστάσεως διδασκαλία διακόπτεται και οι οικογένειες θα ενημερωθούν από τους εκπαιδευτικούς για τον τρόπο που θα συνεχιστεί η μέριμνα για τα παιδιά που θα μείνουν στο σπίτι.

Με ομόφωνη απόφαση του Συλλόγου Διδασκόντων απορρίπτεται η σκέψη για μετάδοση μέσω κάμερας του μαθήματος μέσα στην τάξη, ώστε να διασφαλιστούν τα προσωπικά δεδομένα μαθητών και εκπαιδευτικών. Το μάθημα δεν επιτρέπεται να μετατραπεί σε reality show.

Είμαστε βέβαιοι ότι θα έχουμε την καλύτερη συνεργασία, για την αντιμετώπιση των όποιων προβλημάτων ανακύψουν τις επόμενες ημέρες.

Εάν γνωρίζετε οικογένειες του σχολείου μας που δεν διαθέτουν email, παρακαλώ να τις ενημερώσετε για το περιεχόμενο του παρόντος ενημερωτικού σημειώματος.

Ο Διευθυντής